Der var fuld gang i den sidste træning hos AaB tirsdag formiddag inden holdet i morgen aften skal møde OB. Sidste gang OB var i Aalborg, tabte AaB 0-2, men onsdag satser Aalborg-spillerne på at tage sejren. -	Vi upper vores game, og når vi i morgen har fans med i ryggen, så giver det lige det ekstra, siger Jakob Ahlmann, der er venstre back i AaB. AaB møder OB på hjemmebane til 4. runde af nedrykningsspillet, og denne gang er det med tilskuere på Aalborg Portland Park. -	Vi glæder os helt vildt. Det er jo ikke fuldt hus, der kommer, men alligevel en god del. Det har vi godt nok savnet, siger den rutinerede Jakob Ahlmann, der har spillet knap 250 kampe for AaB. -	Det er jo en fordel at spille i sin egen by med sine egne fans. Det har vi da i hvert fald om noget set her under corona, hvor meget det faktisk betyder, at folk kommer ud og støtter os. Der skal vises coronapas og gyldigt ID ved indgangen. For at sikre en vis afstand mellem tilskuerne, er der gjort plads til godt 3.700. De knap 3.000 billetter er forbeholdt indehaverne af sæsonkort. -	Vi har virkelig manglet det sammenhold, som vi har med vores fans. Det bliver godt at få det tilbage, siger Jakob Ahlmann. Kampen starter klokken 18, og den kan ses på TV3 Sport. Der er optakt fra klokken 18.
Det var et spændt AaB-mandskab, der tirsdag trak i træningstøjet - forud for årets første kamp med tilskuere på tribunerne onsdag.